《十二碚》
清代·盛锦

群峰束奔流，虎牙怒相向。对峙十二碚，罗列钟鼓状。

颠崖矗层霄，旁窦穿激浪。峡泉落九夭，汹汹翻海藏。

撑舟出井底，篙师气先丧。众工捷如猱，百丈缘壁上。

木末纵飞腾，山凹迭升降。一鼓更作气，千篙力谁让。

造化何神奇，设此待霸王。颇闻白帝子，于此拒汉将。

铁锁贯浮梁，金戈森卫仗。萧铣复何人，屯兵倚叠嶂。

群雄电扫空，故垒犹在望。平生历险艰，未若兹游壮。

万里投蛮荒，一身堕烟瘴。风餐案倾欹，水宿魂震荡。

搜奇命转轻，得句神益旺。讵畏前途修，瞿塘险如象。

作者简介：江苏吴县人，字廷坚，号青嵝。诸生。诗沉雄顿挫。客京师，以厌其冗杂南归。沈德潜归里后，引为同调。有《青嵝诗钞》。